Ammutuntud fakt on, et inimesele antud nimi on määrava tähendusega isiku elukäigu kujunemisel. Vanadest aegadest alates ja erinevates usundites-filosoofiates on selle tõdemuseni jõutud. Seega vanemad kujundavad teadlikult või teadmatult oma lapse tulevast saatust. Sama kehtib ka esemete ja objektide nimede puhul. Üldteada on ka meremeeste ebausk laeva nime mõjusse laeva saatuses. On laevu, mille meeskonda on  raske leida soovijaid ja mille kuulsus on halb nimest tulenevalt. Arvatakse ka, et laeva nime muutmine ei ole hea toimega ja õige teguviis. Erinevaid näiteid võib tuua palju, kus nime maagia on olnud tuntav või määrav isiku või objekti saatuses.    Tulles tagasi taevakehade ja väikeplaneetide mõju juurde isiku sünnikaardis või nende edasises elus, tekib intrigeeriv küsimus. Kõik taevakehad eksisteerisid kosmoses sadu tuhandeid või miljoneid aastaid enne inimkonna tekkimist ja enne, kui inimesed  hakkasid taevakehi märkama ja neid nimedega tähistama. Küsimusi tekib päris mitmeid, tõepoolest.  Kas needsamad seni nimetult tiirelnud taevakehad omasid sama või erinevat mõju oma ümbruses olevatele kosmilistele või maistele objektidele? Mis ja kui palju muutus peale taevakehadele nime andmist? Kas need asteroidid ja väikeplaneedid, mis täna veel avastamata ja ristimata on, toimivad või ei toimi koos nimedega taevakehadega? Kas taevakeha toime algab koos nime panekuga ja tuleneb nime tähendusest? Kui  oleks teine nimi pandud, siis oleks toime teine? Mis saab siis, kui näiteks nimi ära muuta? Jne, jne.  Kas sellest kõigest võib järeldada, et asteroid või muu taevakeha saab 'nähtavaks/tuntavaks' alles peale tema avastamist ja nimepanekut?    Lugedes Valori poolseid tuntud inimeste astroloogiliste positsioonide iseloomustusi võib veenduda, et teatud taevakehad ilmnevad teatud tähenduslikes kombinatsioonides teatud andekusega inimestel. Valor on suure hulga faktilise materjali läbitöötamisel  meile kõigile demonstreerinud, et just nii see on. Tähendab, need taevakehad mõjustavad just selliselt, nagu nende nime järgi võiks eeldada.  Aga enne avastamist/nimetamist, milline oli siis toime või kas üldse oli? Kas me just omapoolse nimepanekuga nö. 'tirime' meie jaoks seni olematust ruumi osast välja objekte, mis peale avastamist ja nime panekut muutuvad olevateks ning hakkavad rolli mängima meie saatustes? Kui me neid ei leiaks, siis poleks ka nende toimet? Suur hulk taevakehasid ootab veel  avastamist. Tekib küsimus, et kas üldse on mõtet tirida neid objekte meie eksistentsi ja infovälja, et nad meie olemist komplitseeriks? Kas meie mõte ja kujutlus tekitab vastavaid objekte või on nad olemas meist sõltumatult ja toimivad pidevalt. Olen mingit sellist filosoofilist suunda kunagi ja kusagil lugenud, et kõik meid ümbritsev reaalsus on meie enda mõttetegevuse materialiseerumine. Võib olla keegi on täpsemalt sellisest filosoofilisest suunast kuulnud või lugenud?